Alexander episcopus etc... dilectis filiis magistro et prioribus, eorumque vicariis [ordinis fratrum Predicatorum] salutem etc... Cohiberi per nos ita debet ma-[Fol. 9]-lignitas perversorum, ut illi, qui studio innocentis vite ferventer invigilant ad ea, que divine voluntati sunt placita, et animarum fructuosa saluti, liberius et jocundius invalescant. Sane petitionis vestre seriem audivimus continentem, quod nonnulli ex fratribus vestri ordinis, qui, suis culpis exigentibus, a vestris sacris collegiis repelluntur, et illi, qui honus (sic) obedientie temeritate propria deponentes, extra claustra ipsius ordinis dampnabiliter evagantur predicandi, confessiones audiendi et docendi officia, exercere presumunt in sue salutis dispendium et plurimorum scandalum et ejusdem ordinis detrimentum. Nos itaque vestris devotis precibus inclinati, ut illi ex predictis fratribus, quos pro suis culpis ab ordine ipso, per vos, aut aliquem vestrum, expelli contigerit, vel qui eum egressi fuerint proprio motu, predicare confessiones audire seu docere non audeant, nisi ad alium ordinem in quo licite hujus modi exerceantur officia, transiverint de nostra, et vestra licentia speciali, auctoritate presentium districtius inhibemus. Vobisque concedimus ut si forte ipsi contra inhibitionem nostram aliquid super premissis temere attemptare presumpserint, singuli vestrum in illos, quos infra fines predicationis sue, juxta consuetudinem vestri ordinis distinctos, invenerint talia presumentes, monitione premissa excommunicationis [Fol. 9 v°] sententiam valeat promulgare. Nulli ergo etc... inhibitionis etc... concessionis etc... Datum Laterani, V kalendas decembris anno sexto.